L'Eliana afavoreix la compra de material informàtic entre els seus joves
22 de setembre de 2023

L'Ajuntament de l'Eliana ha convocat, per primera vegada, una nova línia d'ajudes destinades a l'adquisició d'equips informàtics, dirigides a persones joves d'entre 14 i 30 anys. Concretament, es tracta d'una subvenció que concedirà 60 beques amb un import de 100 euros per a l'adquisició de dispositius i serveis relacionats amb les Tecnologies de la Informació i les Comunicacions (TIC), efectuada com a màxim en els últims 2 anys, ja siga tauleta o chromebook, portàtil o ordinador de taula.

L'objectiu de la iniciativa, dotada amb 6.000 euros, és incentivar l'adquisició de dispositius i serveis digitals entre el col·lectiu de persones joves amb menors recursos econòmics, possibilitant-los l'accés a la societat de la informació i el coneixement en igualtat de condicions que la resta de la ciutadania en general.

Podran ser beneficiaries d'aquestes ajudes les persones joves empadronades a l'Eliana un mínim de 6 mesos que tinguen un compte bancari propi. El termini per a presentar les sol·licituds està ja obert i finalitzarà el pròxim 10 d'octubre i es podrà realitzar preferentment a través del tràmit habilitat en la Seu Electrònica, on també es poden consultar les bases, o de manera presencial a l'Ajuntament. Les persones interessades a rebre més informació poden escriure al correu electrònic elijove@leliana.es o cridar al telèfon 96 275 80 30 i marcar l'extensió 121 o 163, en horari de dilluns a divendres de 9 a 14 hores.

Juan Espinosa, regidor de Joventut, ha subratllat la importància d'impulsar mesures de democratització digital com aquesta que faciliten l'accés de les i els joves a material necessari per a potenciar el seu desenvolupament personal i professional i contribuir així a millorar les seues expectatives educatives, socials i laborals.